钦定古今图书集成/历象汇编/岁功典/第011卷 > 《素问》 > 《六节藏象论篇》
## 钦定古今图书集成/历象汇编/岁功典/第011卷 > 《素问》 > 《六节藏象论篇》

肝者，罢极之本，魂之居也。其华在爪，其充在筋，以生
血气。其味酸，其色苍，此为阳中之少阳，通于春气。

〈注〉动作劳甚，谓之罢。肝主筋，人之运动，皆由乎筋力，故为罢极之本。肝藏魂，故为魂之居。爪者筋之馀，故其华在爪，其充在筋。肝属木，位居东方，为发生之始，故以生血气。酸者木之味，苍者木之色。木旺于春，阳气始生，故为阳中之少阳，以通于春气。